text: Una vuitantena d'inscrits a la I Trobada d'autocaravanes de les Borges
  Un total de 40 vehicles i una vuitantena d'inscrits participaran a la I Trobada d'autocaravanes de les Borges
  Durant l'encontre tindrà lloc la inauguració oficial del nou aparcament per a autocaravanes
  per Redacció dijous, 13 de setembre 2018 - 12:20h
  Imatge de les autocaravanes a les Borges al febrer | LleidaDiari.cat
  Les Borges organitza aquest cap de setmana, 15 i 16 de setembre, la I Trobada d'autocaravanes en la qual s'hi ha inscrit una vuitantena de persones de la Unió Caravanista de Catalunya amb una quarantena de vehicles. Durant l'encontre tindrà lloc la inauguració oficial del nou aparcament per a autocaravanes que s'ha construït darrere de la comissaria dels Mossos d'Esquadra, a la capital garriguenca. Els actes de la trobada començaran dissabte al matí, a les 10.30 hores, amb la rebuda dels visitants i la inauguració del nou estacionament que comptarà amb la presència de l'alcalde de les Borges, Enric Mir, i el president de la Unió Caravanista, Xavier Agustí.
  A continuació, a les 11.30 hores, hi ha programat un tast d'olis i maridatge amb productes locals a càrrec del professor de l'Institut Josep Vallverdú, Josep Maria Audí, al Centre d'Empreses Innovadores de les Borges. Tot seguit, a les 14 hores, els assistents podran assaborir l'autèntica cassola de tros de les Garrigues a la sala Grums. Entrada la tarda, a les 17.00 hores, els autocaravanistes coneixeran més a fons la cultura garriguenca amb les visites al Molí de Cal Gineret, l'Espai Macià i el Centre Històric del municipi.
  Diumenge les activitats començaran a les 10.00 hores amb una excursió a la fortalesa dels Vilars d'Arbeca i finalitzaran a les 12.00 hores amb un tast de vins i una visita guiada al celler Vinya els vilars d'Arbeca. El regidor de Promoció Econòmica de les Borges, Jordi Ribalta, ha explicat que l'acció s'emmarca dins de les iniciatives de promoció del turisme del municipi en què destaquen la creació de visites guiades, amb la incorporació de tres guies turístiques, a més a més de la creació d'una web encarada al foment del turisme i a la promoció i consum dels productes locals.